《黄岩扬定夫前辈寄示感怀诗次韵奉答 其一》
清代·黄绍弟

九死馀生似裕之，秋风萧瑟鬓如丝。私忧嫠妇周将陨，颇羡村人汉不知。

野草有心烧后在，残花无力雨中持。玉京回首升平梦，可复衣冠尚昔时。

作者简介：黄绍弟，字叔颂，号缦庵，瑞安人。光绪庚寅进士，改庶吉士，授编修。历官湖北候补道。有《缦庵遗稿》。